กระทรวงสาธารณสุขและกระทรวงการต่างประเทศ  ยกเลิกแอปไทยชนะ ไม่ตรวจเอกสารโควิดผู้เดินทางเข้าไทย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เพื่อให้สอดคล้องกับการปรับโรคโควิด-19 เป็นโรคติดต่อที่ต้องเฝ้าระวัง นับตั้งแต่วันนี้ (1 ตุลาคม 2565 ) กรมควบคุมโรค กระทรวงสาธารณสุข ยกเลิกแอปไทยชนะ ซึ่งข้อมูลทั้งหมดในระบบจะถูกทำลายทิ้งตามมาตรฐานความปลอดภัยทางสารสนเทศ ขณะที่กรมการกงสุล กระทรวงการต่างประเทศ ยกเลิกการตรวจสอบเอกสารที่เกี่ยวข้องกับโรคโควิด-19 อาทิ เอกสารรับรองการได้รับวัคซีนและผลตรวจหาเชื้อโควิด-19 สำหรับผู้เดินทางเข้าประเทศไทย อย่างไรก็ตาม โรคโควิด-19 ได้ถูกปรับลดเป็นโรคติดต่อที่ต้องเฝ้าระวัง รัฐบาลยังคงติดตามสถานการณ์การแพร่เชื้ออย่างใกล้ชิด รวมถึงการรับวัคซีนเข็มกระตุ้น ยังคงเป็นสิ่งจำเป็น เพราะช่วยลดความเสี่ยงต่ออาการรุนแรงได้มาก โดยเฉพาะในกลุ่มผู้สูงอายุ จึงอยากให้ประชาชนมารับการฉีดวัคซีนให้ครบถ้วน อีกทั้งการเว้นระยะห่าง การใส่หน้ากากเมื่ออยู่ในสถานที่แออัด ยังคงเป็นสิ่งสำคัญในการป้องกันการติดเชื้อ นอกจากนี้ รัฐบาลได้จัดหาวัคซีนไฟเซอร์สำหรับเด็กอายุ 6 เดือนถึง 4 ขวบ จำนวน 3 ล้านโดสแล้ว คาดว่าจะมาถึงและกระจายการฉีดให้แก่เด็กทั่วประเทศในช่วงครึ่งหลังของเดือนตุลาคมนี้